SL Uradni list Evropske unije C 132/17

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 132/12

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„MELONE MANTOVANO“

ES št.: IT-PGI-0005-0883-13.07.2011

ZGO ( X ) ZOP ( )

1. Ime

„Melone Mantovano“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

Zaščitena geografska označba (ZGO) „Melone Mantovano“ se uporablja za sveže melone, katerih meso je od oranžnorumene barve do barve lososa in ki pripadajo naslednjima rastlinskima sortama vrste Cucumis melo L.:

— sorti cantalupensis (rebrasta melona), katere plodovi so gladki in okrogle ali okroglaste oblike, lupina pa je sivozelene barve, ki vleče na rumeno,

— sorti reticulatus (mrežasta melona), katere plodovi so običajno okrogle ali ovalne oblike, z izrazitimi rebri ali brez njih, lupina pa je vidno mrežasta (mrežičasta).

V spodnji preglednici so navedene kvalitativne in organoleptične značilnosti ter velikosti različnih vrst plodov:

Značilnosti plodov Gladka vrsta Mrežasta vrsta Oblika okrogla ali okroglasta ovalna ali okrogla Barva eksokarpa (lupine) smetanasto rumenkasta smetanasto rumenkasta ali zelena, z izrazitimi rebri ali brez njih Barva mezokarpa (mesa) oranžnorumena od oranžne do barve lososa Debelina mezokarpa ≥ 24 mm ≥ 24 mm Čvrstost mezokarpa ≥ 0,5 kgf na površini, enaki krogu s premerom 8 mm. ≥ 0,5 kgf na površini, enaki krogu s premerom 8 mm. Vsebnost sladkorja ≥ 12 °Brix ≥ 12 °Brix

Uporabljajo se kultivarji, ki se podrobneje razvrščajo v naslednje referenčne tipe: „Honey Moon“ (gladki tip), „Harper“ (mrežasti tip brez reber) in „Supermarket“ (mrežasti tip z rebri). Na splošno se plodovi melone „Melone Mantovano“ odlikujejo po značilnem okusu in vonju (vonj po gobah in mesu lubenice, aroma po lipi in bučkah, ki zaznamujeta tudi senzorični profil), sočnem mesu od oranžnorumene barve do barve lososa, ki je še posebej debelo, vlaknato in čvrsto, vsebnosti sladkorja najmanj 12 °Brix ter veliki vsebnosti mineralnih soli in kalija, ki je na splošno večja kot na drugih območjih pridelave melon.

Velikost plodov (buč) je določena s težo in največjim premerom v ekvatorialnem prerezu. Plodovi gladke ali mrežaste vrste melone z ZGO „Melone Mantovano“ najmanjše velikosti tehtajo 800 g, njihov premer pa je 10 cm; določena je tudi najvišja vrednost, vendar izključno za težo, ki znaša 2 kg.

Plodovi obeh vrst ZGO „Melone Mantovano“ se lahko tudi razkosajo in razrežejo ter se jim odstranita eksokarp in endokarp, da se dajo na trg kot proizvodi, namenjeni za takojšnje uživanje. Če se melona „Melone Mantovano“ trži razkosana in razrezana za takojšnje uživanje, mora imeti enake značilnosti glede vonja, vsebnosti sladkorja, barve in čvrstosti mesa kot cel proizvod.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Postopki pridelave melon, od gojenja do pobiranja, morajo obvezno potekati na geografskem območju pridelave iz točke 4.

3.6 Posebna pravila za rezanje, ribanje, pakiranje itn.

Melone z ZGO „Melone Mantovano“ spadajo med klimakterične plodove, zato jih je treba sortirati in označiti v 24 urah po pobiranju, in sicer neposredno na kmetijskem gospodarstvu ali v priložnostnih obratih za predelavo. Poleg tega se lahko plodovi z ZGO „Melone Mantovano“ po zgoraj navedenih postopkih tudi razkosajo in razrežejo ter se jim odstranita eksokarp in endokarp, da se tržijo kot proizvodi, namenjeni za takojšnje uživanje. Da bi se okus melone „Melone Mantovano“ čim bolj ohranil, je treba proizvod, namenjen takojšnjemu uživanju, ohladiti, razrezati in zapakirati v 24 urah po pobiranju.

3.7 Posebna pravila za označevanje

Na embalaži, ki se uporabi za cele plodove in proizvode, namenjene za takojšnje uživanje, morajo biti jasno in popolnoma čitljivo navedeni ime „Melone Mantovano“ zaščitena geografska označba ali njena kratica „ZGO“ in simbol EU. Dovoljeno je, da se zaščiteni geografski označbi dodajo navedbe in/ali grafični simboli, ki se nanašajo na nazive, imena družb, skupne blagovne znamke ali blagovne znamke posameznih podjetij. Na celih plodovih mora biti obvezno nalepka z logotipom označbe „Melone Mantovano“.

Logotip sestavlja stilizirana podoba melone na okrogli podlagi, razdeljeni na kvadrate, v kateri je v belem okviru navedba „Melone Mantovano I.G.P.“. Navedba „Zaščitena geografska označba“ se lahko ponovi na drugih delih embalaže ali nalepk, tudi kot kratica „ZGO“.

4. Kratka opredelitev geografskega območja

Območje pridelave melon „Melone Mantovano I.G.P.“ vključuje različne občine v pokrajinah Mantova, Cremona, Modena, Bologna in Ferrara. V pokrajini Mantova vključuje celotno upravno območje občin Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide in Viadana. V občini Borgoforte območje pridelave na vzhodu sega do mostu čez reko Pad, na severu pa do ceste SS 62. Na zahodu je omejeno s kanalom Dugale Gherardo do meje občine Curtatone. Na ozemlju občine Marcaria območje pridelave na jugu sega do ceste SS 10 Padana Inferiore.

V pokrajini Cremona območje pridelave vključuje celotno upravno območje naslednjih občin: Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio in Spineda.

V pokrajini Modena območje pridelave vključuje celotno upravno območje naslednjih občin: Concordia, Mirandola in San Felice sul Panaro.

V pokrajini Bologna območje pridelave vključuje celotno upravno območje naslednjih občin: Crevalcore, Galiera in San Giovanni in Persiceto.

V pokrajini Ferrara območje pridelave vključuje celotno upravno območje naslednjih občin: Bondeno, Cento in Sant’Agostino.

5. Povezanost z geografskim območjem

5.1 Posebnosti geografskega območja

Posebne podnebne razmere in tla na območju pridelave so zelo ugodni za pridelavo melon in omogočajo, da se izrazi polna kakovost plodov.

Podnebje, za katero so značilne mrzle zime, vroča in vlažna poletja ter razmeroma enakomerne temperature, spodbuja razvoj rastlin, pa tudi redno cvetenje in oblikovanje plodov. Najhladnejši mesec je januar, ko povprečna temperatura znaša 2,7 °C, najbolj vroč pa je julij s povprečnimi temperaturami 25 °C. Povprečna letna osončenost znaša 1 331 kWh/m2. Za območje z ravninsko izoblikovanostjo površja rečnega in rečno-ledeniškega izvora, ki so ga skozi stoletja z erozijskim delovanjem in nanosi preoblikovale reke Oglio, Mincio, Secchia, Panaro in Pad, je značilno, da so vodonosniki plitvo pod površjem, povprečna letna količina padavin pa je med 600 in 700 mm. Nadmorske višine segajo od največ 50 m nad morjem na najbolj severnem delu (Rodigo) do najmanj 10 m nad morjem v bližini reke Pad.

Iz pedoloških kart Lombardije in Emilije-Romanje je razvidno, da so za območje pridelave melon „Melone Mantovano“ značilna zelo rodovitna tla, ki se na splošno uvrščajo med fluvisole, vertisole, kalcijsole in luvisole, ki jih je Organizacija Združenih narodov za prehrano in kmetijstvo (FAO) opisala v klasifikaciji „World Reference Base for Soil Resources“ (FAO – WRB, 1998).

5.2 Posebnosti proizvoda

Značilnosti, zaradi katerih so plodovi melon z zaščiteno geografsko označbo (ZGO) „Melone Mantovano“ edinstveni in po katerih se razlikujejo od drugih proizvodov iz iste skupine živil, so značilen okus, sočno meso od oranžnorumene barve do barve lososa, ki je še posebej debelo (najmanj 24 mm), vlaknasto in čvrsto (najmanj 0,5 kgf – čvrstost izmerjena v srednjem delu mezokarpa s konico dinamometra dolžine 8 mm), visoka vsebnost sladkorja, ki znaša najmanj 12 °Brix, in povprečna vsebnost mineralnih soli in kalija, ki je na splošno višja kot na drugih območjih pridelave. Druge značilnosti, ki bolje opisujejo melono „Melone Mantovano“, so vonj po gobah in mesu lubenice, aroma po lipi in bučkah, ki zaznamujeta tudi senzorični profil, dobljen z metodo „običajnega profila QDA“ (kvantitativna opisna analiza), ki je izvedena z generalizirano prokrustovo analizo (GPA).

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Korenine, ki so pri ZGO „Melone Mantovano“ še posebej dolge in močne, zlahka prodrejo v zelo globoka in prepustna tla na območju pridelave te bučnice, kar zagotavlja redno dovajanje vode in hranilnih snovi v rastlino ter rastlino varuje pred vsakršnim „stresom“, zlasti med posebej občutljivima fazama tvorbe in debelitve plodov. Tudi podtalnica, ki se uporablja za namakanje, zaradi značilne visoke vsebnosti raztopljenih mineralnih soli dodatno poudarja organoleptične in kakovostne značilnosti plodov. V obdobju pridelave kombinacija visokih povprečnih temperatur, osončenosti in majhne količine padavin v povezavi z uravnoteženim ter rednim dovajanjem vode in hranilnih snovi vpliva na visoko vsebnost sladkorja in močnejšo izraženost značilnih arom plodov, kar dokazujejo senzorični profili, navedeni v dokumentih „Quaderni della ricerca della Regione Lombardia“.

Pridelovanje melon v ugodnih tleh pokrajine Mantova in nekaterih sosednjih občin pokrajin Modena, Bologna, Ferrara in Cremona je starodavna in ugledna praksa, pogosto omenjena v zgodovinskih in bibliografskih virih, kar dokazujejo dokumenti s konca 15. stoletja, shranjeni v arhivih občine Gonzaga. Med temi dokumenti so podrobni zapisi o „ocenjevanju melon, pridelanih na teh območjih“. Ti dokazi pričajo tudi o spretnosti poljedelcev z območja pridelave pri izbiranju sort in gojitvenih tehnik, ki so najprimernejše za pridelavo kakovostnih plodov, ta sposobnost pa se je neprekinjeno prenašala vse do današnjih dni. To potrjujejo številne prireditve in promocijski dogodki, organizirani pod okriljem lokalnih uprav (praznovanja, sejmi, proslave), ki vsako leto potekajo v različnih krajih na območju pridelave melon „Melone Mantovano“ in katerih cilj je lokalne in druge potrošnike seznaniti z organoleptičnimi lastnostmi tega sadeža in možnostmi za njegovo uporabo v kulinariki. Med najbolj znanimi in uveljavljenimi prireditvami, ki vsako leto privabijo obiskovalce in ljubitelje različnih jedi na osnovi melon (predjedi, rižote, omake in sladice), omenimo prireditev „Melonaria“ ter praznovanja in sejme tipične melone „Melone Mantovano“ („Fiere e Sagre del ‚Melone tipico Mantovano‘“), ki se že dolgo prirejajo v občinah Sermide, Viadana, Gazoldo degli Ippoliti, Rodigo, Castellucchio, Goito, Casteldidone in v mestu Mantova.

Ti pomembni dosežki in sloves, pridobljen skozi leta – ta je široko priznan in potrjen v številnih člankih v specializiranem tisku („Melone Mantovano“, Fresh Point magazine, dodatek št. 6 iz junija 2009, izdajatelj Il sole 24 ore business media – 2009; Zapisnik nacionalnega kongresa o meloni „Melone Mantovano“, 12.6.2009, Mantova; „Speciale melone – la produzione, il mercato, la realtà mantovana“, dodatek k št. 24 iz leta 2004 – Terra e Vita, izdajatelj Edagricole; „Melone positivo in serra, male in pieno campo“, Zerbinati F., L’informatore Agrario, št. 46/2002 str. 44; Zapisnik nacionalnega kongresa o pridelavi melon „La cultura del melone in Italia“, 7.2.1979, Verona) –, so plod stoletnega pridelovanja melon (v smislu bogastva znanja in veščin, ki so jih proizvajalci prenašali iz roda v rod) v povezavi s posebnimi pedoklimatskimi dejavniki geografskega območja pridelave.

Sklic na objavo specifikacije

(člen 5(7) Uredbe (ES) št. 510/2006 (3))

Ta uprava je z objavo vloge za spremembo zaščitene geografske označbe „Melone Mantovano“ v Uradnem listu Italijanske republike št. 130 z dne 7. junija 2011 začela nacionalni postopek za ugovor.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani spletišča ministrstva za kmetijsko, prehrambno in gozdarsko politiko (http://www.politicheagricole.it), kjer v desnem zgornjem kotu zaslona izberete „Qualità e sicurezza“ (kakovost in varnost) in nato „Disciplinari di Produzione all’esame dell’UE“ (specifikacije, predložene EU v preučitev).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomestila jo je Uredba (EU) št. 1151/2012.

(3) Prim. opombo 2.